Vestby

**Vestby** er en kommune i Follo i Akershus. Den ligger ved Oslofjorden og grenser til Ås, Frogn, Moss, Indre Østfold og Våler. De fleste innbyggerne bor i Vestby (tettsted) og Son, der førstnevnte er administrasjonssentrum. Øvrige steder i kommunen er Hølen, Hvitsten, Kjenn og Garder. Europavei 6 går gjennom kommunen, og Østfoldbanen har stasjoner i Vestby og Son.

## Klima

## Demografi
Vestby kommune har 18.730 innbyggere pr. 1. kvartal 2022. Kommunen har 140 innbyggere pr km², mot 103,5 innbyggere pr km² i Akershus fylke. 84% av kommunens befolkning bor i tettbygde strøk, mot 89% på fylkesbasis. Andel barn og unge i kommunen (0-17 år) er 25,4%, som er likt som landsgjennomsnittet. 2,7% er over 80 år. Omkring 10% har innvandrerbakgrunn. Kommunen har en sterk folketilvekst og var med 2,7% blant landets 15 kommuner med størst prosentvis folkevekst mellom 2016 og 2017.

## Historie
Arkeologiske utgravinger har avdekket at bosettingen i Vestby stammer fra Nøstvedtperioden, dvs. fra ca. 6000 – 4000 år f.Kr. Mot slutten av steinalderen, et par tusen år f. Kr., begynner det å vokse frem en bondekultur i Vestby, og en gang under bronsealderen, mellom 1800 og 500 år f.Kr., vokser det opp en urgård nord i bygda, en byr – samling av mange hus. Den ble så i sin tid delt opp i fire nye gårder; Vestby gård, Sundby gård, Nordby gård og Østby gård. På alle gårdene ligger store gravhauger fra jernalderen. Jernaldergravfeltet på Nordby Gård ligger rett øst for Vestby sentrum, et steinkast fra Rådhuset.

Da jernbanen ble bygd i 1879, vokste det opp en stasjonsby der jernbanen krysser Den Fredrikhaldske Kongevei. Det ble anlagt mølle, bank, kjøpmannsgårder og skole. I 1897 ble Grøstad Dampsag og Høvleri anlagt. Litt sør for sentrum ligger Sundby Gård. Her var det gjestgiveri fra 1700-tallet til 1870. Bondehøvdingen og politikeren Jon Sundby eide i sin tid gården. Hølen ble innlemmet i kommunen i 1943. Dette vedtaket ble bekreftet etter andre verdenskrigs slutt, ettersom slike vedtak fattet i krigsårene i utgangspunktet var ugyldige. Son ble innlemmet i 1965.

## Politikk

Se også utfyllende artikkel: Kommunestyrevalg i Vestby.

### Kommunestyrevalget 2023

## Vestby sentrum
Vestby sentrum er et lite område med rådhuset og Kulturkvartalet i sentrum. Dessuten finner en togstasjonen, kjøpesenteret "Alti Vestby" og diverse primærtjenester.

## Samferdsel

### Tog

Vestby kommune har to stasjoner; Vestby stasjon ligger i Vestby sentrum, og Sonsveien stasjon ligger rett øst for E6 og syd for Hølen. Stasjonene betjenes av Vys linje R21 mellom Moss og Stabekk, som har halvtimesavganger. I rushtidene betjenes Vestby stasjon av R23x mellom Oslo S og Moss. Den seneste daglige avgangen på Vys linje RE20 fra Oslo S til Halden stopper på Vestby og Sonsveien stasjoner.
Vestby stasjon ble åpnet i 1879 da Østfoldbanens vestre linje ble tatt i bruk. Vestby stasjon ble ombygd og modernisert i 1996 i forbindelse med ferdig utbygd dobbeltspor mellom Ski og Sandbukta. Sonsveien stasjon ble åpnet samme år. Sonsveien stasjon erstattet de tidligere stasjonene i Hølen og Såner. I forbindelse med utbygging til dobbeltspor mellom Ski og Sandbukta ble jernbanetrasseen mellom Kjenn og Såner lagt om og ligger idag parallelt med E6. Den gamle jernbanetraseen er ombygget til gang- og sykkelvei fra Hølen og sydover til Sonsveien stasjon, og har fått navnet Smålensbanen. Den gamle Hølensviadukten hvor jernbanen gikk tidligere er bevart.

### Buss
Vestby har flere bussruter som forbinder kommunen:

Fylkeskommunal trafikk
* 530 Vestby - Grønberg
* 531 Bestillingslinje: Vestby - Teigen
* 532 Bestillingslinje: Hvitsten ring
* 533 Randem ring
* 540 Vestby - Moss
* 540N Nattbuss: Oslo - Son
* 545A Son ring (medurs)
* 545B Son ring (moturs)
* 1132 Skolebuss: Vestby - Hølen
* 1171 Skolebuss: Vestby - Dyrløkke

Kommersiell trafikk
* FB11 Flybuss: Fredrikstad - Oslo Lufthavn
* FB12 Flybuss: Fredrikstad - Oslo Lufthavn

### Vei
Firefelts E6 går tvers igjennom kommunen fra nord til sør og forbinder kommunen nordover mot Oslo og resten av det sentrale innlandet og sydover mot Østfold og resten av kontinentet. Helt nord i kommunen er det avkjøring ved det som heter Vestby nord. Ca. 1&nbsp;km syd for denne ligger avkjøring til Vestby syd, som ligger nærmest Vestby sentrum. Syd i kommunen er det avkjøring til Son. Dagens E6 stod ferdig i 1999 og har syd for avkjøringen ved Vestby syd en annen trasé enn den gamle E6, som også gikk tvers igjennom kommunen. Dagens E6 går parallelt med jernbanen mellom avkjøringen ved Vestby syd og avkjøringen til Son. Den gamle E6 som ligger lenger øst i kommunen er beholdt og har stor betydning som adkomst- og transportvei for næringsområdene på Deli Skog.

### Båtforbindelse
Mellom mars og oktober går Ruters båtlinje B21 på strekningen (Son -) Drøbak - Aker brygge. Båten stopper ved flere stoppesteder, blant annet Oscarsborg, og byr på en unik reise langs Oslofjorden.

## Næringsliv
Kommunen har et rikt næringsliv med spesielt Deli Skog Nærings- og Industriområde og Verpet som sentrale områder. På Deli Skog finner vi blant annet hovedlager for Asko, Skeidarliving Group AS, DHL Supply Chain, Rajapack, Lindberg & Lund, Haugen - gruppen og Gerflor scandinavia. På Verpet finnes blant annet Norwegian Outlet, Bauhaus, Maxbo, Plantasjen, Extra Leker, Holdbart.no og Style Auto. Rundt Deli Skog er det en rekke andre industribedrifter, gårder og den høyt ansette rusklinikken Vendepunktet.

## Natur og nærhet til kysten
Kommunen har en fantastisk kyststripe med flere strender. De mest kjente er Hvitsten, Emmerstad, Kroken, Hulvik, Kjøvangen og Son. Kommunen har også kyststi som går igjennom hele kommunen og mye natur, stier og sykkelstier.

Kommunens største innsjø er Kjennstjernet. Tjernet har et spennende fenomen, nemlig flytende øyer. Den største er på omkring 20x60 meter. Noen ganger flyter den seg fast i den ene eller andre enden og kan virke tilsynelatende en del av land. Det advares på det sterkeste å gå ut på øya. 

 

## Kommunevåpen
Vestbys kommunevåpen viser tre gullfargede kors på rød bakgrunn. Disse representerer de tre sognene i kommunen: Vestby, Såner og Garder.

## Kultur
I 2019 åpnet Ramme gaard i Hvitsten med blant annet kro, hotell, lokalt produsert mat og et bredt kulturtilbud med kunstutstillinger, hagevandring, teater, konserter, kurs og foredrag. TV-serien "Neste sommer" ble spilt inn i Hvitsten. Kjente Vestby-band er The Dirty Callahans, Oslo Ess,og Lame Ducks.

## Tettsteder

* Vestby (tettsted), inkludert Pepperstad Skog, Randem, Sole skog, Hvitsten, Garder, og Kjenn,  innbyggere
* Delen av Moss (tettsted) innenfor Vestby kommune, det vil si Son,  innbyggere
* Hølen,  innbyggere
* Bjerkeskaug,  innbyggere

## Skolene i Vestby
* Vestby skole
* Hølen skole
* Bjørlien skole
* Brevik skole
* Son skole
* Vestby ungdomsskole
* Grevlingen ungdomsskole
* Vestby videregående skole
* Follo Folkehøgskole

## Referanser


## Eksterne lenker
* 
*   
*  Kommunefakta Vestby - Statistisk sentralbyrå
*  Visit Son - Oslofjorden
*  Ramme gaard
*  Lokalmagasinet.no
*  Vestby Avis
*  Vestby Nytt